Diari Oficial de la Generalitat Valenciana


Sumari del DOGV 7720, del 15-02-2016 (2016/954)

RESOLUCIÓ de 8 de febrer de 2016, del secretari general de l'Institut Valencià de la Joventut.Generalitat Jove, per la qual es fa pública la convocatoria de la Campanya de Temps Lliure Juvenil, en la modalitat de Camps de Voluntariat Juvenil, per a l'any 2016.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7720

Data del DOGV
:   15-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/954


Data del document
:   08-02-2016

Organisme emissor
:   Institut Valencià de la Joventut

Tipus de document
:   Resolució

Descriptors 

:   * ajuda pública

RESOLUCIÓ de 8 de febrer de 2016, del secretari general de l'Institut Valencià de la Joventut.Generalitat Jove, per la qual es fa pública la convocatoria de la Campanya de Temps Lliure Juvenil, en la modalitat de Camps de Voluntariat Juvenil, per a l'any 2016. [2016/954]  
L'article 49.1.25 de l'Estatut d'Autonomia de la Comunitat Valenciana atribueix a la Generalitat competència exclusiva en matèria de Joventut.  
La Llei 18/2010, de 30 de desembre, de la Generalitat, de Joventut de la Comunitat Valenciana, té com a objectiu garantir a la joventut les oportunitats per al seu desenvolupament, per mitjà de l'execució eficaç de les polítiques integrals de joventut a la Comunitat Valenciana. Entre les funcions atribuïdes a l'Institut Valencià de la Joventut.Generalitat Jove, hi ha l'article 6 de la dita llei, que esmenta les de fomentar i donar suport al voluntariat social i juvenil.  
Este esperit de promoció i foment del suport al voluntariat s'arreplega en la Llei Valenciana 4/2001, del Voluntariat, quan indica que el voluntariat és una manifestació social de gran dinamisme i amb gran capacitat de captació i adaptació a les noves necessitats que es plantegen i que naix del compromís de la ciutadania, obligant als poders públics a eliminar els obstacles que impedisquen la participació a través de l'acció voluntària i a disposar dels mitjans i recursos per a possibilitar l'exercici efectiu i promoció de la societat civil.  
  
En esta línia, l'Institut València de la Joventut.Generalitat Jove, organitza els camps de voluntariat juvenil, unes activitats juvenils en les quals un grup de jóvens de diverses procedències es comprometen d'una manera voluntària i desinteressada al desplegament d'un projecte de treball amb contingut social en favor de la comunitat, combinat amb activitats complementàries d'animació. La realització del projecte és un mitjà per a fomentar valors de convivència, de tolerància, de participació, de solidaritat i d'aprenentatge intercultural.  
En este marc, i amb l'objecte d'afavorir el desenvolupament integral de la joventut i de contribuir al seu respecte a la diversitat cultural, i també de facilitar la seua inserció social, l'Institut Valencià de la Joventut.Generalitat Jove és el responsable de l'organització de les activitats que es despleguen a la Comunitat Valenciana.  
A més a més, l'intercanvi de places que es fa amb altres comunitats autònomes i amb el Servei Voluntari Internacional, adscrit a l'Instituto de la Juventud, permet als jóvens valencians la participació en activitats de caràcter nacional i internacional.  
En un exemple de la solidaritat i el compromís susdits, els camps de voluntariat juvenil es porten a terme en diferents modalitats. Les principals propostes que s'oferixen, a través d'esta convocatòria, per al pròxim estiu, seran les de tipus social, les de restauració arqueològica i les relacionades amb activitats mediambientals i culturals.  
  
En virtut de tot això i en ús de les facultats conferides al secretari general de l'Institut Valencià de la Joventut.Generalitat Jove per l'article 10 de la Llei 18/2010, de Joventut de la Comunitat Valenciana, l'article 11 del Decret 103/2015, de 7 de juliol, del Consell, pel que s'establix l'estructura orgànica bàsica de la presidència i de les conselleries de la Generalitat, i la Resolució de 16 de juliol de 2015, del secretari autonòmic d'Inclusió i de l'Agència Valenciana d'Igualtat i director general de l'Institut València de la Joventut.Generalitat Jove, per mitjà de la qual es deleguen competències i atribucions (DOCV 7575, 21.7.2015), resolc:  
  
Fer pública la convocatòria de la Campanya de Temps Lliure Juvenil en la modalitat de Camps de Voluntariat Juvenil per a l'any 2016, d'acord amb les bases de l'annex I d- esta resolució i els models que s'inclouen en els annexos II, III, IV i V.  
Contra la present resolució, que posa fi a la via administrativa, podrà interposar-se potestativament recurs de reposició davant del mateix òrgan que la va dictar, en el termini d'un mes comptador a partir de l'endemà de la seua publicació en el Diari Oficial de la Comunitat Valenciana (DOCV), o bé, directament, recurs contenciós administratiu davant del jutjat contenciós administratiu competent, en el termini de dos mesos comptadors a partir de l'endemà de la seua publicació en el DOCV. Tot això d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP i PAC), i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que les persones interessades puguen interposar-hi qualsevol altre recurs que consideren oportú  
  
València, 8 de febrer de 2016.- El secretari general de l'IVAJ.GVA JOVE: Jesús Damián Martí Nadal.  
  
  
ANNEX I  
Bases de la Campanya de Camps de Voluntariat Juvenil per a 2016  
  
Primera. Objecte  
L'Institut Valencià de la Joventut.Generalitat Jove (d'ara endavant IVAJ.GVA JOVE) convoca places, adreçades a jóvens residents a la Comunitat Valenciana, per a participar en els camps de voluntariat juvenil de la Comunitat Valenciana, d'altres comunitats autònomes i de països estrangers en les modalitats A, B i C.  
Modalitat A: camps a la primavera.  
Modalitat B: camps a l'estiu.  
Modalitat C: camps a l'hivern.  
  
Segona. Places oferides  
2.1. La relació de places i projectes dels camps de voluntariat juvenil a la Comunitat Valenciana s'exposaran com a mínim cinc dies abans del començament del procés d'inscripció, a les seus de les oficines de l'IVAJ.GVA JOVE d'Alacant, de Castelló de la Plana i de València, i també en el web de l'IVAJ.GVA JOVE, www.gvajove.es/ivaj.  
  
2.2. La relació de places i de projectes dels camps de voluntariat juvenil en altres comunitats autònomes i a l'estranger s'exposaran a les seus de les oficines de l'IVAJ.GVA JOVE d'Alacant, de Castelló de la Plana i de València, i també en el web de l'IVAJ.GVA JOVE, www.gvajove.es/ivaj, a mesura que se'n dispose.  
  
  
Tercera. Serveis inclosos als camps de voluntariat juvenil  
3.1. Als camps de voluntariat juvenil organitzats a la Comunitat Valenciana s'inclouen els serveis següents:  
a) Allotjament dels jóvens en instal·lacions adequades a l'objecte de l'activitat.  
b) Alimentació en règim de pensió completa.  
c) Formació necessària per al correcte desenvolupament del projecte tècnic.  
d) Programa de les activitats d'animació i de tipus cultural que es duguen a terme durant el torn.  
e) Assegurança d'accidents i de responsabilitat civil.  
3.2. Els camps de voluntariat juvenil organitzats en altres comunitats autònomes i pel Servei Voluntari Internacional (d'ara endavant SVI) es regiran per les seues pròpies normatives; és a dir, l'IVAJ.GVA JOVE hi actuarà d'enllaç entre els jóvens i la comunitat autònoma o l'entitat organitzadora del camp, i no serà responsable de les admissions definitives, dels canvis de dates o de les suspensions de torns, ni tampoc del tipus d'allotjament, l'alimentació, les hores de treball, l'organització del temps lliure ni de la devolució de la quota.  
3.3. La cobertura sanitària per malaltia comuna, i també la despesa farmacèutica, seran a càrrec del participant  
3.4. El transport d'incorporació als camps de voluntariat juvenil i també el de tornada als seus domicilis serà a càrrec dels jóvens participants.  
  
Quarta. Durada dels camps de voluntariat juvenil  
4.1. Modalitat A: camps a la primavera:  
Els camps organitzats a la Comunitat Valenciana es realitzaran entre el 24 de març i el 3 d'abril de 2016 i tindran una durada de 9 dies naturals.  
4.2. Modalitat B: camps a l'estiu.  
4.2.1. Els camps modalitat B organitzats a la Comunitat Valenciana es realitzaran, preferentment, durant els mesos de juliol i agost i tindran una durada de 15 dies naturals, tret d'aquells casos en què, per les característiques de l'activitat, se n'aconsellle una durada diferent.  
  
4.2.2. Els camps organitzats en altres comunitats autònomes i pel SVI es duran a terme, preferentment, durant els mesos de juliol i agost, i la durada dependrà de la comunitat autònoma o l'entitat organitzadora de cada camp.  
4.3. Modalitat C: camps a l'hivern  
Els camps organitzats a la Comunitat Valenciana es realitzaran entre el 26 de desembre de 2016 i el 4 de gener de 2017 i tindran una durada de 9 dies naturals.  
  
Cinquena. Participants  
5.1. Podran sol·licitar plaça en camps de voluntariat juvenil els jóvens residents a la Comunitat Valenciana que, en iniciar-se l'activitat corresponent, complisquen els requisits que marque el camp de treball escollit.  
5.2. Als camps de voluntariat juvenil organitzats a la Comunitat Valenciana els jóvens participants hauran de tindre 18 anys complits i no superar, al començament de l'activitat, l'edat assenyalada en cada camp de treball.  
5.3. Als camps de voluntariat juvenil organitzats en altres comunitats autònomes i pel SVI, les edats de participació seran les que fixe la comunitat autònoma o l'entitat organitzadora de cada camp.  
  
  
Sisena. Compromís dels participants  
6.1. Els participants en els camps de voluntariat juvenil es comprometran a:  
a) Treballar desinteressadament els dies i les hores que estipule el projecte del camp en què s'inscriuen.  
b) Col·laborar en el desplegament de la programació de les activitats d'animació i a participar-hi.  
c) Contribuir a l'organització general del camp (tasques de neteja, de cuina, d'administració i similars).  
d) Respectar les distintes creences, ideologies i diferències de totes les persones que hi participen.  
e) Romandre al camp des del començament fins a l'acabament de l'activitat programada.  
f) Respectar les normes de règim intern i de convivència pròpies de cada camp, que seran entre d'altres les següents:  
- Acceptar les indicacions de les persones responsables de l'activitat.  
- Complir els horaris en general.  
- No utilitzar vehicles particulars durant el temps en què es celebre el camp de treball.  
L'incompliment, per part d'algun participant, de qualsevol aspecte d'este compromís podrà donar lloc a la seua exclusió de l'activitat.  
  
6.2. La no-realització, per part d'algun participant, del treball tècnic o la falta dels requisits necessaris prevists en cada projecte tècnic podrà donar lloc a la seua exclusió de l'activitat.  
  
Setena. Preinscripció als camps de voluntariat juvenil  
7.1. Les persones interessades a participar en els camps de voluntariat juvenil hauran de fer una preinscripció a través d'internet.  
Per fer la preinscripció caldrà emplenar el formulari publicat en el web de l'IVAJ.GVA JOVE, en l'adreça següent:  
www.gvajove.es/ivaj/opencms/IVAJ/va/tiempo/actividades/camps/  
7.2. Modalitat A  
La preinscripció per a la modalitat A es podrà fer des de l'endemà de la publicació de la present resolució en el Diari Oficial de la Comunitat Valenciana fins a les 14.00 hores del dia 19 de febrer de 2016.  
  
7.3. Modalitat B  
La preinscripció per a la modalitat B es podrà fer des de el dia 20 de febrer fins a les 14.00 hores del dia 1 d'abril de 2016.  
7.4. Modalitat C  
La preinscripció per a la modalitat B es podrà fer des del dia 14 de novembre fins a les 14.00 hores del dia 18 de novembre de 2016.  
7.5. Per fer la preinscripció, les persones interessades hauran de facilitar les dades següents: nom i cognoms, el número del DNI o d'un document equivalent, l'adreça de correu electrònic i almenys un telèfon de contacte.  
7.6. Cada persona interessada podrà fer una sola preinscripció, en cada modalitat, en la qual podrà fer la reserva per a 3 persones com a màxim, i haurà d'indicar, a més de les seues dades, el nom i els cognoms de les altres dues persones sol·licitants, si s'esqueia, a l'efecte de formalització de la inscripció, d'acord amb la base 8.3. Ningú no podrà figurar en més d'una preinscripció, siga com a titular siga com acompanyant.  
  
  
Huitena. Inscripció en els camps de voluntariat juvenil  
8.1. Modalitat A  
La inscripció es farà per ordre de preinscripció, a la seu de l'IVAJ.GVA JOVE del carrer de l'Hospital, núm. 11, de València, a les unitats territorials de l'IVAJ.GVA JOVE d'Alacant i de Castelló, des del 25 de febrer al 4 de març de 2016.  
8.2. Modalitat B  
8.2.1 La inscripció es farà per ordre, entre les persones preinscrites, de conformitat amb la base 7, a partir del número que determine el sorteig que es celebrarà en acte públic el dia 6 d'abril de 2016, a les 10.00 h, a la seu de l'IVAJ.GVA JOVE del carrer de l'Hospital, núm. 11, de València. L'ordre per formalitzar les inscripcions dels titulars i dels altres dos sol·licitants, si s'esqueia, s'exposarà a les oficines abans esmentades i en el web de l'IVAJ.GVA JOVE. En la llista per al sorteig, únicament figurarà la persona titular i el número de la preinscripció.  
8.2.2 La inscripció es podrà realitzar a la seu de l'IVAJ.GVA JOVE del carrer de l'Hospital, núm. 11, de València, a les unitats territorials de l'IVAJ.GVA JOVE d'Alacant i de Castelló a partir del dia 25 d'abril de 2016.  
8.2.3. De conformitat amb l'ordre establit, el dia i a l'hora assignats el titular i els altres dos sol·licitants, si s'esqueia, presentaran a l'oficina corresponent els seus DNI originals ?o còpies confrontades- i, a continuació, triaran el camp sense que cap persona puga ocupar més d'una plaça en cada una de les modalitats.  
8.3. Modalitat C  
La inscripció es farà per ordre de preinscripció, a la seu de l'IVAJ.GVA JOVE del carrer de l'Hospital, núm. 11, de València, a les unitats territorials de l'IVAJ.GVA JOVE d'Alacant i de Castelló, des del 22 al 26 de novembre de 2016.  
8.4. La persona que no es presente a l'hora que li corresponga fer la inscripció podrà formalitzar-la en finalitzar els torns corresponents a aquell dia. Passat eixe termini, perdrà el torn.  
8.5. Una vegada triat el camp, s'emplenarà la sol·licitud en un imprés normalitzat (annex II), que es pot trobar en el web de l'IVAJ.GVA JOVE: www.gvajove.es/ivaj.  
8.6. La sol·licitud s'haurà d'emplenar en tots els seus apartats, signar-la i lliurar-la en una de les oficines d'inscripció indicades a l'efecte, juntament amb la documentació requerida en la base novena. El termini per al lliurament de la sol·licitud i la documentació vencerà a les 14.00 hores del dia següent a l'elecció del camp.  
8.7. Una vegada conclosa la inscripció de totes les persones preinscrites i fins que s'exhaurisquen les places, l'IVAJ.GVA JOVE podrà inscriure en una activitat aquelles persones que ho sol·liciten.  
  
Novena. Procediment de pagament i documentació  
D'acord amb la base anterior, es disposarà fins a les 14 hores de l'endemà de l'elecció del camp per a fer el pagament de la quota establida a la base onzena i lliurar la documentació següent:  
a) Sol·licitud d'inscripció  
b) Justificant de l'abonament de la quota corresponent  
c) Autorització expressa a l'IVAJ.GVA JOVE, inclosa en l'apartat D de la sol·licitud, perquè puga comprovar les dades d'identitat de la persona sol·licitant, d'acord amb el que estableix el Decret 165/2010, de 8 d'octubre del Consell.  
Si el sol·licitant no en presta el seu consentiment, haurà d'aportar fotocòpia confrontada del document nacional d'identitat, passaport o targeta d'identificació d'estranger, segons siga procedent.  
Si de la comprovació efectuada resultara alguna discordança amb les dades facilitades per la persona interessada, l'òrgan instructor estarà facultat per a dur a terme les actuacions procedents per a aclarir-la.  
d) Fitxa mèdica de la persona participant, d'acord amb el model de l'annex III, emplenada i signada.  
e) En les sol·licituds d'inscripció de les persones menors d'edat, autorització signada del pare, la mare o tutor/a  
f) La documentació que sol·licite l'entitat organitzadora de cada camp  
Una vegada lliurada la documentació i abonada la quota, no serà possible el canvi de plaça.  
Si, dins del termini assenyalat, no s'efectua l'ingrés corresponent o, havent-lo efectuat, no es lliura el resguard de l'ingrés a l'oficina en què es va fer la inscripció, es podrà entendre que la persona sol·licitant ha desistit de la plaça i no s'originarà cap dret a ocupar-la ni a la devolució de la quota.  
  
Desena. Incorporació  
Els participants s'hauran d'incorporar al lloc indicat el primer dia del camp, i hauran de portar el DNI, la targeta sanitària i qualsevol altra documentació que sol·licite la comunitat autònoma o l'entitat organitzadora.  
Pel que fa als camps que es facen a l'estranger, la persona participant haurà de consultar en qualsevol oficina de l'Institut Nacional de la Seguretat Social (INSS) la correspondència d'assistència sanitària amb el règim establit a Espanya. Posat que no hi existisca cap correspondència, s'haurà d'obtindre la cobertura sanitària que es necessite al dit país.  
  
Onzena. Quota  
11.1 Camps organitzats a la Comunitat Valenciana  
11.1.1 Modalitats A i C  
La quota per plaça i torn és de 60 ?, IVA inclòs.  
11.1.2 Modalitat B:  
La quota per plaça i torn és de 110 ?, IVA inclòs.  
11.2. L'import dels camps organitzats en altres comunitats autònomes i pel SVI serà el que establisca la comunitat autònoma o l'entitat organitzadora, i s'haurà d'ingressar en el compte bancari que s'indique en el moment oportú.  
  
Dotzena. Renúncia de plaça i sol·licitud de devolució de la quota  
12.1 Activitats organitzades per l'IVAJ.GVA JOVE i pel SVI.  
12.1.1. La renúncia de plaça i, si escau, la sol·licitud de devolució de la quota, es farà sempre per escrit, utilitzant els models que s'hi adjunten (annexos IV i V) i presentant-la al registre de la seu central de l'IVAJ.GVA JOVE de València, als de les unitats territorials d'Alacant o de Castelló de la Plana, o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, en sobre obert, a fi que l'exemplar destinat a l'IVAJ.GVA JOVE siga datat i segellat abans de ser certificat. Posat cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació el dia en què tinga entrada al Registre de l'Institut Valencià de la Joventut.Generalitat Jove.  
  
12.1.2. La renúncia a la plaça d'un camp de treball haurà de presentar-se abans de l'inici de l'activitat i no implicarà la devolució de la quota ingressada, llevat dels casos especificats en la base 12.1.3 del present annex, després que la persona interessada en faça la sol·licitud.  
12.1.3. L'IVAJ.GVA JOVE procedirà a la devolució del 80 % de l'import de la quota quan, per causa sobrevinguda posteriorment a la formalització de la inscripció i no imputable a la persona interessada, no s'utilitze el servei. La causa haurà d'acreditarse mitjançant document fefaent abans del començament de l'activitat o 48 hores després. A tal efecte, es consideraran o s'assimilaran a causa no imputable a la persona obligada els supòsits següents:  
a) Malaltia del/de la jove que li impedisca l'assistència a l'activitat. En eixe cas, s'hi haurà d'adjuntar un certificat mèdic oficial, emplenat i signat, o un informe hospitalari.  
  
b) Malaltia o mort d'un familiar fins al segon grau de consanguinitat o afinitat. En eixe cas, s'hi haurà d'adjuntar un certificat oficial degudament emplenat i signat.  
c) Altres causes de força major, degudament justificades  
Queden excloses de la possibilitat de devolució les raons que s'al·ludisquen com a conseqüència dels rendiments acadèmics en els diferents nivells educatius dels participants i la realització de qualsevol activitat preparatòria del curs acadèmic i de pràctiques universitàries, així com el gaudi de beques i els contractes laborals  
La no-incorporació a l'activitat o la cancel·lació de la plaça una vegada començat el camp de treball suposarà la pèrdua de l'import abonat.  
12.2 Activitats organitzades per altres comunitats autònomes  
Les renúncies a les places i les sol·licituds de devolució de quota dels camps de voluntariat juvenil organitzats per altres comunitats autònomes es faran d'acord amb les normes que establisca la comunitat autònoma organitzadora.  
  
Tretzena. Modificació del programa  
L'Institut Valencià de la Joventut.Generalitat Jove es reserva el dret de modificar el seu programa d'activitats, i també de suspendre'n alguna, si raons de qualsevol mena n'entrebanquen el normal desplegament.  
  
En cas de modificació o suspensió, es comunicarà tal circumstància a les persones interessades i se'ls oferirà una activitat alternativa de les existents en eixe moment o la devolució íntegra de la quota. La dita modificació es comunicarà per mitjà d'un anunci publicat en els taulers de les seus de l'IVAJ.GVA JOVE, a Alacant (Rambla Méndez Núñez, 41, 03257 Alacant), a Castelló (c/ Orfebres Santalínea, 2, 12154 Castelló de la Plana) i a València (c/ Hospital, 11, 46486 València). També es publicarà en el web de l'IVAJ.GVA JOVE, www.gvajove.es/ivaj.  
  
  
Catorzena. Acceptació de les bases  
La participació en la present convocatòria, inclosa la fase de preinscripció, implica l'acceptació de les bases que la regulen.